દસ મહિનાની ઉંમરમાં એક બીમારીને કારણે જૉર્જની ઓપ્ટિક તંત્રિકા અને રેટિના ખરાબ થઇ ગઇ હતી. જેના કારણે તેઓ દ્રષ્ટિહીન થઇ ગયા. હિંમત હાર્યા વગર માતા પિતાએ નિર્ણય કર્યો કે તેઓ પોતાના બાળકના ભવિષ્યને સારી રીતે સજાવશે અને તેમણે જૉર્જનું એડમિશન સામાન્ય બાળકોની સ્કૂલમાં જ કરાવ્યું. માતાપિતાના આ નિર્ણયને કારણે જૉર્જે ઘણી બધી સમસ્યાઓનો સામનો કરવો પડ્યો. જૉર્જ કહે છે, “મારા જેવા બાળકો વિકલાંગ હોવાના કારણે નહીં પરંતું લોકોના ખોટા દ્રષ્ટિકોણને કારણે જીવનની દોડમાં પાછળ રહી જાય છે.” પોતાને અન્યની સરખામણીમાં સક્ષમ પુરવાર કરવા માટે જોર્જે એક એડ એજન્સી ખોલવા ઉપરાંત ‘વર્લ્ડ બ્લાઇન્ડ ક્રિકેટ કાઉન્સિલ’ની પણ સ્થાપના કરી. આ તો ફક્ત શરૂઆત હતી. તેના પછી તો જૉર્જે એવા ઘણાં કામો કર્યા જે અન્યો માટે દાખલારૂપ સાબિત થયા.